諸公和詩復用前韻
作者：王十朋
朝代：宋

paragraphs: 欹眠聽詩韓喜侯，鋒難與爭劍鑄歐。
鈴齋淺陋無處著，挂在縹緲之飛樓。
茲樓久欠詩酒味，天遣我輩來遐陬。
塵埃聊用文字洗，瓦礫遂獲瓊瑶酬。
賓朋未賞合開燕，老病欲登宜杖鳩。
清風酌別記霅水，制勝領客思夔州。
一江明月楚東醉，全家終日蓬萊遊。
南來不謂有此境，四顧亦足窮吾眸。
朝看日出閩海嶠，夜望斗插泉山頭。
端如虢郡風月送，不比巴岳乾坤浮。
登臨懷古甫白適，賦詠聯珠産鞏年。
私心竊慕范文正，後天下樂先其憂。